Hokaai, dié meisie verken SA vir ŉ tweede seisoenShari Kennedy. (Foto: Shari Kennedy/Facebook) ŉ Ma van drie, ŉ plaasmeisie van Upington, ŉ avonturier, ŉ waaghalsige rabbedoe en ŉ persoon met passie vir haar land en sy mense. Dít is hoe Shari Kennedy, die aanbieder van kykNET se werklikheidsreeks, Hokaai my meisie!, haarself beskryf. In die tweede seisoen van hierdie opwindende reeks, verken Shari verskillende streke van die land, neem aan senutergende en opwindende aktiwiteite deel en ontmoet mense wat die kyker opnuut geboei sal hou. “Dit was vir my belangrik dat die mense van Suid-Afrika moet besef watter ongelooflike plekke net hier op hul voorstoepe is,” het Shari aan Maroela Media vertel. “Ek is self skuldig daaraan dat ek nie geweet het van al hierdie wonderlike plekke nie.” Met hierdie lekker kuier- en reisreeks, poog Shari om mense aan te moedig om juis by tipiese verbyrydorpies stil te hou en te verken. Die land is ongelooflik, meen Shari, en nie alles kos ŉ plaas se prys om te ervaar nie. Shari erken dat sy nog altyd iemand was wat maklik vir uitdagings en avonture ingestem het. “Ek wou nog altyd nuwe plekkies sien en verken. Ek was maar nog altyd nuuskierig.” Vir adrenalien, nuwe ervarings en die kans om nuwe mense te leer ken, sê Shari selde “hokaai”, selfs al is dit ŉ uitdrukking wat sy gereeld in haar alledaagse gesprekke gebruik. ŉ AK47, ŉ stormagtige, senutergende motorfiets rit van Kaapstad tot Hermanus, ŉ drie uur lange seetog, ‘n seeskilpad wat na agt jaar se rehabilitasie vrygelaat word en haaiduik is alles in die tweede seisoen van dié avontuurbelaaide reeks te sien. Van die bekendes wat in die seisoen saam met Shari op die kassie te siene is, sluit Jo-Ann Strauss, Jak de Priester, Gert van der Merwe, Minki van der Westhuizen en Errol Arendz in. Shari het onder meer Namakwaland, Springbok, Elgin, Barrydale en Graaff-Reinet besoek.